
Text rozhodnutia
Súd: Krajský súd Banská Bystrica Spisová značka: 43Cob/76/2016 Identifikačné číslo súdneho spisu: 6714209434 Dátum vydania rozhodnutia: 14. 07. 2016 Meno a priezvisko sudcu, VSÚ: JUDr. Drahomíra Dibdiaková ECLI: ECLI:SK:KSBB:2016:6714209434.2 Opravné uznesenie Krajský súd v Banskej Bystrici ako súd odvolací v senáte zloženom z predsedníčky senátu JUDr. Drahomíry Dibdiakovej, členiek senátu JUDr. Evy Kmeťovej a JUDr. Márie Jamriškovej, PhD. v právnej veci žalobcu Technické služby Detva s.r.o., so sídlom Bottova 1272, 962 12 Detva, IČO: 36 057 029, zast. Advokátska kancelária UHAĽ s.r.o., so sídlom Š. Moyzesa 9877/43, 960 01 Zvolen, IČO: 47 236 655 proti žalovanému N. Q., nar. XX.XX.XXXX, bytom Y. XX, XXX XX S., štátny občan SR, zast. advokátkou Viktória Hellenbart, Advokátska kancelária s.r.o., M. Rázusa 23, 984 01 Lučenec, IČO: 47 250 640 o zaplatenie 20.157,20 Eur s príslušenstvom, o odvolaní žalovaného proti rozhodnutiu Okresného súdu Zvolen č.k. 10Cb/12/2014 -265 zo dňa 11. novembra 2015 jednohlasne takto r o z h o d o l : Rozsudok Krajského súdu v Banskej Bystrici zo dňa 2. júna 2016, č.k. 43Cob/76/2016-306 opravuje vo výroku tak, že správne znie: Rozhodnutie Okresného súdu Zvolen č.k. 10Cb/12/2014-265 zo dňa 11. novembra 2015 m e n í tak, že návrh navrhovateľa zamieta. Navrhovateľ je povinný nahradiť odporcovi trovy prvostupňového konania zodpovedajúce trovám právneho zastúpenia vo výške 2.599, 70 Eur na účet právneho zástupcu odporcu. Navrhovateľ je povinný nahradiť odporcovi trovy odvolacieho konania za zaplatený súdny poplatok za odvolanie vo výške 1.209,- Eur a trovy právneho zastúpenia vo výške 378,72 Eur na účet právneho zástupcu odporcu. o d ô v o d n e n i e : 1. Krajský súd v Banskej Bystrici ako súd odvolací rozsudkom zo dňa 2. júna 2016, č.k. 43Cob/76/2016-306 zmenil rozsudok Okresného súdu Zvolen č.k. 10Cb/12/2014-265 zo dňa 11. novembra 2015 tak, že návrh žalobcu zamietol. Žalobcu zaviazal k povinnosti nahradiť žalovanému trovy prvostupňového konania zodpovedajúce trovám právneho zastúpenia vo výške 2.599, 70 Eur a trovy odvolacieho konania za zaplatený súdny poplatok za odvolanie vo výške, ktorú omylom do výroku neuviedol, vrátane trov právneho zastúpenia vo výške 378,72 Eur na účet právneho zástupcu žalovaného. 2. Dňa 14.07.2016 bol odvolaciemu súdu vrátený spis z Okresného súdu Zvolen za účelom vykonania opravy tak, aby bola do tretej výrokovej vety rozhodnutia odvolacieho súdu doplnená výška súdneho poplatku za odvolanie, uvedená v závere odôvodnenia rozhodnutia. 3. Podľa § 378 ods.1 zákona č. 160/2015 Z.z. Civilného sporového poriadku (ďalej CSP) na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 4. Podľa § 224 CSP súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 5. Odvolací súd zistil, že v prvej a druhej výrokovej vete rozhodnutia odvolacieho súdu bolo potrebné opraviť len gramatické chyby, ku ktorým došlo pri písaní rozhodnutia. V tretej výrokovej vete rozhodnutia došlo pri jeho písaní k zrejmej nesprávnosti, keď pri výške súdneho poplatku za odvolanie chýbalo jeho číselné vyjadrenie. Výšku súdneho poplatku pritom odvolací súd v odôvodnení jeho rozhodnutia presne vyjadril sumou 1.209,- Eur. 6. Odvolací súd preto tieto zistené zrejmé chyby v písomnom vyhotovení rozhodnutia odvolacieho súdu postupom podľa § 378 ods.1 a § 224 CSP opravil. Poučenie: Proti tomuto uzneseniu nie je odvolanie prípustné. Proti rozhodnutiu odvolacieho súdu je prípustné dovolanie, ak to zákon pripúšťa. (§ 419 CSP) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (§ 427 CSP) V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (§ 429 ods. 1 CSP)

